รองนายกรัฐมนตรี ชี้แจงออกประกาศราชวิทยาลัยจุฬาภรณ์จัดหาวัคซีน เพื่อให้มีคุณสมบัติถูกต้อง ปิดช่องว่างระหว่างรอประเทศไทยผลิตวัคซีนได้
นายวิษณุ เครืองาม รองนายกรัฐมนตรี กล่าวถึงราชกิจจานุเบกษา ลงประกาศให้ราชวิทยาลัยจุฬาภรณ์สามารถจัดหาวัคซีน อุปกรณ์ทางการแพทย์ เวชภัณพ์ เข้ามารักษาประชาชนในช่วงสถานการณ์โควิด 19 ได้ ว่า ทุกอย่างยังจะต้องปฎิบัติตามกฎหมายที่มีอยู่ ไม่ใช่การนำเข้าแบบอิสระ ยังต้องปฎิบัติตามกฎหมายต่างๆที่มีอยู่ทุกประการ เช่น ต้องขออนุญาต อย. ดังนั้นจำเป็นต้องมีการออกประกาศรับรองเพื่อให้ราชวิทยาลัยจุฬาภรณ์ มีคุณสมบัติและไปยื่นขอเจรจานำเข้าวัคซีนได้ และเป็นการใช้อำนาจในช่วงสถานการณ์โควิด 19 และช่วงที่ขาดแคลนเท่านั้น         แต่เมื่อสถานการณ์คลี่คลายลงอำนาจนี้ก็จะหมดไป ยืนยันว่าจะไม่มีความซ้ำซ้อนกับกระทรวงสาธารณสุข ที่เป็นฝ่ายบริหารจัดการวัคซีน เพราะตามขั้นตอนต่างๆก็จะต้องไปขออนุญาตกระทรวงสาธารณสุข เช่นกัน ซึ่งราชวิทยาลัยจุฬาภรณ์ มีศักยภาพในการที่จะไปติดต่อไปหน่วยงานต่างประเทศ เช่น สปุกนิก วี หรือ ไฟเซอร์ หรือ โมเดอร์นา เหมือนกับเอกชนที่มีศักยภาพ ดังนั้นการออกประกาศในราชกิจจา คือการรับรองการราชวิทยาลัยฯให้มีคุณสมบัติ สถานะ ทัดเทียมเอกชน สามารถทำข้อตกลง หรือ ดีล กับบริษัทวัคซีนได้ ส่วนงบประมาณในการจัดซื้อ จะเป็นงบของราชวิทยาลัยฯทั้งหมด ไม่ได้เป็นการมาใช้งบของรัฐ เพราะหากใช้งบของรัฐกระทรวงสาธารณสุขสามารถติดต่อเองได้        ทั้งนี้ หากมีองค์กร หรือ สถาบัน อื่นๆ จะทำในรูปแบบเช่นนี้ได้หรือไม่นายวิษณุกล่าวว่า ราชวิทยาลัยฯ ต้องทำเพราะตาม พระราชบัญญัติยา คนที่จะนำเข้ายา หรือ เวชภัณฑ์เข้ามาได้ จะต้องหน่วยเป็นกระทรวง ทบวง กรม หรือหน่วยงานของรัฐ เท่านั้น แต่ในกรณีเช่นนี้โรงพยาบาลของรัฐนั้นเข้านิยามอยู่แล้ว แต่ราชวิทยาลัยฯ ไม่เข้าตามกฎหมาย จึงเป็นที่มาของการออกประกาศรับรองสถานะ นอกจากนี้ในประกาศยังระบุอีกว่า ในกรณีที่มีการผลิตวัคซีนในประเทศ ราชวิทยาลัยฯก็ต้องหยุดการนำเข้าวัคซีนทั้งหมด